รอหุ้น1,010จุดทยอยซื้อLTF
บล.ฟิลลิป ยังเตือนนักลงทุนระยะสั้นชะลอลงทุน
21 ก.ย. 2554

บล.ฟิลลิป ยังเตือนนักลงทุนระยะสั้นชะลอลงทุน 
รอให้สถานการณ์ชัดเจนก่อนโดดเข้า แต่ LTF จับจังหวะเหมาะทยอยซื้อ ถ้าดัชนีใกล้แนวรับ 1,030 และ 1,010 จุด 
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า ตลาดสินทรัพย์เสี่ยงจะยังคงผันผวนต่อไป เนื่องจากความไม่ชัดเจนในการแก้ปัญหาของสหรัฐและยุโรป จึงแนะนำให้นักลงทุนชะลอการลงทุนในระยะสั้นและจับตาความคืบหน้าในการแก้ปัญหาหนี้ยุโรปและเศรษฐกิจสหรัฐอย่างใกล้ชิด
“เช่นเดียวกับการลงทุนในทองคำ เรายังคงแนะนำให้ชะลอการลงทุน และรอสะสมที่แนวรับสำคัญของราคาทอง โดยมีแนวรับที่ 1,800 เหรียญสหรัฐ/ออนซ์ และ 1,700 เหรียญสหรัฐ/ออนซ์ โดยกองทุนที่แนะนำ คือ กองทุนทองคำที่มีการป้องกันความเสี่ยงอัตราแลกเปลี่ยน” นายสานุพงศ์ กล่าว
สำหรับการลงทุนในกองทุนรวมหุ้นระยะยาว (LTF) นายสานุพงศ์ แนะนำว่า ยังคงให้รอดูสถานการณ์ เนื่องจากแนวโน้มดัชนีตลาดหลักทรัพย์แห่งประเทศไทยยังคงเคลื่อนไหวผันผวนและไม่มีทิศทางที่ชัดเจน 
อย่างไรก็ตาม นักลงทุนสามารถทยอยซื้อสะสมกองทุน LTF ได้ หากดัชนีหุ้นปรับลงมาใกล้แนวรับที่ 1,030 จุด และ 1,010 จุด สำหรับนักลงทุนที่มีการสับเปลี่ยนกองทุนมาลงทุนในกองทุน LTF ที่มีความผันผวนต่ำแล้ว ยังคงแนะนำให้รอดูสถานการณ์ต่อไป 
ด้าน บลจ.ธนชาต รายงานว่า ที่ประชุมคณะกรรมการมีมติจ่ายเงินปันผลกองทุนเปิดออมสินพัฒนาภูมิภาค ในอัตราหน่วยละ 1.25 บาท และกองทุนเปิดธนชาตตราสารหนี้ระยะยาว ในอัตราหน่วยละ 0.17 บาท ให้แก่ผู้ถือหน่วยลงทุนที่มีชื่อในสมุดทะเบียน วันที่ 19 ก.ย. 2554 โดยทั้งสองกองทุนมีกำหนดให้จ่ายเงินปันผลให้แก่ผู้ถือหน่วยลงทุนใน วันที่ 23 ก.ย. 2554